stanford-oval/wikipedia huggingface dataset:
טום ג'ואד
בתרבות

וודי גאת'רי כתב ב-1960 שיר בשם "טום ג'ואד", כסמל למאבק באי צדק חברתי.
בשנת 1995 כתב ברוס ספרינגסטין את השיר "הרוח של טום ג'ואד" וכלל אותו באלבום באותו שם. ספרינגסטין ביצע את השיר בין היתר כחלק מקמפיין הבחירות של ברק אובמה במסגרת הבחירות לנשיאות ארצות הברית 2008. להקת רייג' אגיינסט דה מאשין חידשה את השיר.
אתר אינטרנט לשלום וצדק חברתי קרא לעצמו http://www.tomjoad.org.
הערות שוליים

↑  ג'ון סטיינבק, ענבי זעם, הוצאת ידיעות ספרים 2010, הערות שוליים בעמודים 136, 142
↑  למשל: Fictional Farewells, The speech of Tom Joad
↑  100 YEARS…100 HEROES & VILLAINS
↑  Tom Joad Words and Music by Woody Guthrie
↑  The Ghost Of Tom Joad  Bruce Springsteen
טיכה (כוכב לכת משוער)

תרשים של עננת אורט בה חשבו למצוא את טיכה
טיכה (באנגלית: Tyche) הוא כינוי לכוכב לכת, אשר עד 2014 היו מדענים ששיערו את קיומו במערכת השמש, באזור עננת אורט. טיכה אמור היה להיות כוכב הלכת הגדול ביותר במערכת השמש, בעל קוטר הגדול פי 1.4 מזה של כוכב הלכת צדק ומסה של פי 4 ממנו. מעולם לא נמצאו לכוכב לכת היפותטי זה הוכחות תצפיתיות וגם לפני 2014 קיומו היה שנוי במחלוקת, אך תומכיו ציינו כי גם לפני גילוי נפטון התאוריה המדעית הקדימה את גילוי העובדות. מדובר היה בעיקר בחוקרים מאוניברסיטת לואיזיאנה (University of Louisiana at Lafayette), אשר טענו עד 2014, שהתנהגותם של אסטרואידים במערכת השמש החיצונית מצביעה על קיום כוכב הלכת.
ב-2014, לפי תצפיות של טלסקופ החלל WISE, פסלה נאס"א את האפשרות לקיומו של טיכה.
היסטוריה

הפרופ' דניאל ויטמאייר וג'ון מאטיס מאוניברסיטת לואיזיאנה טענו מ-1999 כי ייתכן שקיים כוכב לכת ענק בעננת אורט, על פי ניתוח שביצעו לתנועתם של שביטים שהגיעו אל פנים מערכת השמש. תנועתם של שביטים אלה הושפעה לטענתם מנוכחותה של מסה משמעותית בעננת אורט, מסה שוויטמאייר העריך כגדולה פי 4 ממסתו של צדק.
לפי חישוביו של ויטמאייר דובר בכוכב לכת צעיר, הגדול ביותר במערכת השמש. קוטרו אמור היה להיות גדול פי 1.4 מקוטרו של צדק ומסתו פי 4, והוא אמור היה להימצא במרחק של כ-15,000 יחידות אסטרונומיות מהשמש או כרבע שנת אור, אך עדיין בתוך עננת אורט, שמעריכים כי היא משתרעת עד מרחק של כ-50,000 יחידות אסטרונומיות מהשמש. להערכתו, הרכבו של טיכה צריך היה להיות דומה לזה של צדק ושבתאי, ענק גזים המכיל בעיקר מימן והליום ומקיף את השמש במחזור של בערך 1.8 מיליון שנים.
החוקרים האמינו כי גם אם יימצא כוכב הלכת, רוב הסיכויים שהוא אינו כוכב לכת מקורי של מערכת השמש, אלא נוצר במקום אחר ונלכד עם השנים בכוח הכבידה של השמש.
לכוכב הלכת המשוער אף ניתן שם זמני "טיכה" (Tyche), על שם האלה במיתולוגיה היוונית טיכה, השולטת במזל ובשגשוג של העיר. כמובן, רק אילו ניתן אישור סופי לגילוי הכוכב התאורטי הזה היה האיגוד האסטרונומי הבינלאומי (IAU) נותן לו שם רשמי.
ניסיונות גילוי

המדענים קיוו לגלות את טיכה בעזרת החום והקרינה שהוא אמור להפיק. הם סברו שבגלל מבנהו ומסתו הגדולה הוא עשוי להיות חם יותר מסביבתו הקפואה וגם ההתקררות האיטית יותר שלו לאחר היווצרותו אמורה הייתה לסייע בגילויו. ההערכה הייתה שטמפרטורת פני השטח של טיכה היא כ-73 מעלות צלזיוס מתחת לאפס, הרבה מעל לטמפרטורה של עצמים בסביבתו, הקרובה לאפס מוחלט. לשם כך נעזרו המדענים בטלסקופ החלל WISE. טלסקופ זה, ששוגר בדצמבר 2009, רגיש לאורכי גל בקרינה תת-אדומה, קרינה הנפלטת מגופים קרים.
שלילת התאוריה

במרץ 2014 הודיעה נאס"א שתצפיות מטלסקופ החלל WISE פוסלות את האפשרות לקיום גוף מסדר גודל של שבתאי ומעלה במערכת השמש החיצונית.
ראו גם

כוכב לכת תשיעי (משוער)
נמסיס (כוכב משוער)
ניבירו
הערות שוליים

↑  No, theres no proof of a giant planet in the outer solar system, Discover. February 15, 2011
↑  Clavin, Whitney; Harrington, J.D. NASA's WISE Survey Finds Thousands of New Stars, But No 'Planet X'. NASA. March 7, 2014
↑  K. L. Luhman, A SEARCH FOR A DISTANT COMPANION TO THE SUN WITH THE WIDE-FIELD INFRARED SURVEY EXPLORER, The Astrophysical Journal, Volume 781, Number 1. December 24, 2013
טורי דה ויטו

| --- | --- |

טורי דה ויטו (2017)
 לידה:  8 ביוני 1984 (בת 40) הנטיגטון, לונג איילנד, ניו יורק, ארצות הברית ארצות הברית 
 מדינה:  ארצות הברית 
 תקופת הפעילות:  מ-1999
 מקום לימודים:  תיכון ווינטר פארק 
 בן או בת זוג:  פול וסלי (2011–2013) 
 פרופיל ב-IMDb
 
טורי ג'ואל דה ויטו (באנגלית: Torrey joel DeVitto; נולדה ב-8 ביוני 1984) היא שחקנית, דוגמנית, מוזיקאית ופילנתרופית אמריקאית. מוכרת בשל דמותה כמליסה הייסטינגס בסדרת הטלוויזיה "שקרניות קטנות" של רשת Freeform, ד"ר מרדית' פאל בסדרה "יומני הערפד" ברשת The CW ובשל תפקידה כוד"ר נטלי מנינג בדרמה הרפואית "שיקגו MED" של רשת NBC.
ביוגרפיה

דה ויטו נולדה בעיירת הנטינגטון, לונג איילנד שבניו יורק וגדלה בווינטר פארק, פלורידה. אביה ליברטי דה ויטו, הוא ממוצא איטלקי, הוא מתופף במקצועו, והוא תופף שנים רבות בהופעות של בילי ג'ואל. אימה, חברה טובה של הזמרת סטיבי ניקס מסוף שנות השבעים, והכירה את אביה של דה ויטו ב-1983 כאשר זה ניגן בסיבוב ההופעות שלה. היא השנייה מבין ארבע בנות עם אחות הגדולה ממנה, דבון, ושתי אחיות קטנות יותר, מריל ושמה של האחות הצעירה הוא מיי (Mea). אחותה מריל התמודדה בתוכנית הריאליטי "Discovery Kids Endurance". השם "טורי" שניתן לה, היה לציון שם הנעורים של אמה, מארי.
בגיל שש קיבלה שיעורי כינור, ועד כיתה ד', היא ניגנה בכינור עם התזמורת התיכונית המקומית, ובגיל 12 היא ביצעה סולו בחתונתה הרביעית של השחקנית כריסטי ברינקלי והופיעה בחתונה של האדריכל פיטר קוק. בילדותה בילתה זמן רב בסיבובי הופעות עם משפחתה. לאחר לימודי התיכון, התגוררה מספר חודשים ביפן שם עבדה כדוגמנית.
דה ויטו תיארה את ילדותה למגזין CVLUX באמירה: "בילינו כל חג ההודיה בביתו של בילי ג'ואל. גדלתי עם בתו, אלכסה; היו אלה הרבה זיכרונות חמים ומאושרים."
קריירה

קריירת הדוגמנות של דה-ויטו החלה בגיל 15, כשהחלה להופיע בפרסומות, שאותה תיארה כתחנת דרך להגיע לתפקידי טלוויזיה וקולנוע. היא הוחתמה בסוכנות הדוגמנות "Ford and Avenue One", אך בגיל 18, היא הבינה כי עתידה לא בתחום הדוגמנות ובחרה להמשיך בקריירה במשחק. דה ויטו הופיע במספר מגזינים שונים של אופנה כמו מגזין קלישאה, מיאמי ליווינג, בלו, CVLUX ,Most Magazine, מגזין קרוקס ואובסקורה. כשהיא נאמנה לאהבתה למוזיקה, ניגנה בכינור באלבום Ray Ray של הזמר רפאל סאדיק משנת 2004, וכן באלבום In Your Dreams של סטיבי ניקס משנת 2011.
בשנת 2003 הופיעה בבכורה בסדרות הטלוויזיה "דוסון קריק" ו"סקראבס". ב-2004 הופיעה בשלושה פרקים מתוך קומדיית המצבים לנוער "דרייק וג'וש" בניקלודיאון.
בשנת 2005 הופיעה בסרט הקצר "Starcrossed", בתפקיד משני. באותה שנה החלה לככב בתפקיד הראשי בסדרת הדרמה של רשת ABC Family "אנשים יפים" כקארן קאר, בתה של לין (דפני זוניגה). ב-2006 שבה הסדרה לעונה שנייה.
בשנת 2006 הופיעה בסרט האימה "אני תמיד אדע מה עשית בקיץ האחרון", השלישי בזיכיון אני יודע מה עשית בקיץ האחרון. ב-2007 הופיעה בסרט הקומדיה "Heber Holiday".
בשנת 2008 הופיעה בסרט האימה "הרוצח של הסרט". בין היתר הופיעה דה ויטו בתוכניות טלוויזיה כגון: "מלך השכונה", "CSI: מיאמי", "מגרש ביתי", "ג'ק ובובי" ו"קאסל".
ב-2010 החלה להופיע בסדרת דרמת המסתורין לנוער "שקרניות קטנות" ברשת Freeform, בדמותה של מליסה הייסטינגס, אחותה הגדולה של ספנסר (טרויאן בליסאריו). את דמות זו גילמה לכל אורך הסדרה, כאשר בעונות 1–3 דמותה נחשבה משנית ולאחר מכן הופיעה כדמות אורחת בשאר העונות.
בשנת 2011 שיחקה את דמותה של נינה בסרט האימה העל-טבעי "ראיות" בכיכובם של אנתוני הופקינס ואליס בראגה.
בשנת 2012 החלה לשחק לצד בעלה דאז, פול ווסלי, בעונה השלישית של סדרת הדרמה והפנטזיה של רשת The CW, "יומני הערפד" כד"ר מרדית' פאל, שמוקסמת מאלאריק זלצמן (מת'יו דייוויס), כאשר היא מבחינה באיזו מהירות הוא מתאושש מהפציעה. דה ויטו שבה לגלם דמות זו גם בעונה הרביעית. באותה שנה גילמה את מרגו בסרט הדרמה-קומי "Cheesecake Casserole", שיצא לאקרנים ב-3 ביולי 2012. בנובמבר 2012 לוהקה לעונתה השביעית של סדרת הדרמה "נשות קבע", כמגי האל, אם לשניים וחיילת לשעבר שעוברת עם משפחה לפורט מארשל (אנ'). הסדרה עלתה ב-10 בספטמבר 2013, וכבר ב-24 בספטמבר רשת הטלוויזיה Lifetime הודיעה על ביטול התכנית.
בשנת 2014 שיחקה בסרט הטלוויזיה של ערוץ הולמרק "Best Christmas Party Ever", כדמות הראשית של ג'ני סטנטון. עוד באותה השנה התארחה בסדרות הטלוויזיה "CSI" ו"מטרידן".
בנובמבר 2015 החלה לככב בסדרת הדרמה הרפואית של רשת NBC "שיקגו MED", כרופאת הילדים ד"ר נטלי מנינג. היא הופיעה גם כד"ר נטלי מנינג בסדרות אחרות של זיכיון שיקגו, ביניהם שיקגו PD ושיקגו FIRE.
בשנת 2018 היא גילמה את אנג'י במותחן הפסיכולוגי "The Hoaxing", סרט קצר שלקחה חלק גם בהפקתו. בשנת 2019 היא הפיקה סרט תיעודי, "Saving Daisy", אשר עוקב אחר מסע הריפוי של דייזי קולמן לאחר שעברה טראומה והובחנה עם הפרעת דחק פוסט-טראומטית. בשנה זו, היא כיכבה בסרט הטלוויזיה של ערוץ הולמרק "לכתוב לפני חג המולד" לצידו של צ'אד מייקל מאריי. הסרט מתרכז סביב ג'סיקה, ששולחת כרטיסי חג מולד לחמישה אנשים שהשפיעו על חייה. בשנת 2020 היא גילמה את קתי בסרט המותחן "Divertimento" לצד קלאן לוץ.
חיים אישיים

בשנת 2007 הכירה את השחקן פול וסלי על סט הסרט "Killer Movie" (אנ').
באפריל 2011 התחתנה דה ויטו עם וסלי.
ביולי 2013 הזוג התגרש. בשנת 2014 התחילה לצאת עם השחקן ריק גלאסמן.
בשנת 2016 הזוג נפרד. היא יצאה עם הרקדן הרוסי-אמריקאי ארטיום צ'יגבינצב מ-2016 עד 2017, ולאחר מכן יצאה עם השחקן ג'סי לי סופר מאוגוסט 2018 עד מאי 2019. דה-ויטו אישרה את מערכת היחסים שלה עם השחקן ויל אסטס באוקטובר 2020.
החל ממאי 2021, דה-ויטו נמצא במערכת יחסים עם מנהל קבוצת שיקגו קאבס דייוויד רוס.
פילמוגרפיה > קולנוע

| שנה | סרט | תפקיד | הערות |
| --- | --- | --- | --- |
| 2006 | אני תמיד אדע מה עשית בקיץ האחרון | זואי וורנר |  |
| 2007 | Heber Holiday | סיירה יאנג |  |
| 2008 | Killer Movie | פיבי הילדייל |  |
| 2008 | Green Flash | מיה פונצ'סקה |  |
| 2011 | הפולחן | נינה |  |
| 2012 | Cheesecake Casserole | מרגו |  |
| 2013 | Evidence | לין הודפלאט |  |
| 2016 | Stevie D | דריה לורנטיס |  |
| 2021 | Cold | אשלי | גם מפיקה בפועל |
| TBA | Skelly | אמא |  |
| TBA | Amy Makes Three | קרלה פורסט |  |
פילמוגרפיה > טלוויזיה

| שנה | סדרה | תפקיד | הערות |
| --- | --- | --- | --- |
| 2003 | דוסון קריק | בחורה #1 | פרק: "Lovelines" |
| 2003 | סקראבס | בחורה עם כלב | פרק: "My White Whale" |
| 2005-2004 | דרייק וג'וש | דניס וודס / טורי | 3 פרקים |
| 2005 | מלך השכונה | טרייסי | פרק: "Cologne Ranger" |
| 2005 | ג'ק ובובי | טיפאני | פרק: "Querida Grace" |
| 2006-2005 | אנשים יפים | קארן קאר | תפקיד ראשי (2 עונות); 16 פרקים |
| 2006 | Runaway | מאמנת כדורגל | פרק: "End Game" |
| 2008 | CSI: מיאמי | קלי צ'פמן | פרק: "You May Now Kill the Bride" |
| 2009-2008 | מגרש ביתי | קרי | 14 פרקים (עונות 6-5) |
| 2009 | קאסל | סיירה גודווין | פרק: "Inventing the Girl" |
| 2017-2010 | שקרניות קטנות | מליסה הייסטינגס | תפקיד חוזר (עונות 3-1&5) תפקיד אורח (עונות 4&7-6); 40 פרקים |
| 2012 | The Real St. Nick | ד"ר קייט בריינט | סרט טלוויזיה של Lifetime |
| 2013-2012 | יומני הערפד | ד"ר מרדית' פאל | 12 פרקים (עונות 4-3) |
| 2013 | נשות קבע | מגי האל | תפקיד ראשי (עונה 7); 13 פרקים |
| 2014 | CSI | סוזן מקדוואל / קיטי | פרק: "Kitty" |
| 2014 | המפענחת: פשעים חמורים | ניקול | פרק: "Acting Out" |
| 2014 | Stalker | קייטי אדוארדס | פרק: "Pilot" |
| 2014 | Best Christmas Party Ever | ג'ני סטנטון | סרט טלוויזיה של הולמרק |
| 2015 | It Had To Be You | דרבי פאוול | סרט טלוויזיה של הולמרק |
| 2021-2015 | שיקגו MED | ד"ר נטלי מנינג | תפקיד ראשי (עונות 6-1) תפקיד אורח (עונה 7); 120 פרקים |
| 2019-2016 | שיקגו PD | ד"ר נטלי מנינג | 7 פרקים |
| 2020-2017 | שיקגו FIRE | ד"ר נטלי מנינג | 4 פרקים |
| 2019 | Write Before Christmas | ג'סיקה ווינטרופ' | סרט טלוויזיה של הולמרק |
| 2021 | The Christmas Promise | ניקול גרהאם | סרט טלוויזיה של הולמרק |
| 2022 | Rip In Time | שרה מייג'ורס | סרט טלוויזיה של הולמרק |
דה ויטו, 2008
טיכון (פטריארך)

| --- | --- |

 לידה:  31 בינואר 1865 קלין, האימפריה הרוסית 
 פטירה:  7 באפריל 1925 (בגיל 60) מוסקבה, ברה"מ 
 חג:  26 בספטמבר, 9 באוקטובר, 18 באוקטובר, 7 באפריל, 7 בפברואר, 18 בנובמבר 
 
העתק תיבת שרידי הקדושים של טיכון במרכז האיקונוסטאזיס של כנסיית הסמינר התאולוגי הקרוי על שמו בפנסילבניה
הפטריארך טיכון ממוסקבה (ברוסית: Тихон Московский), נולד בשם וסילי איוונוביץ' בלבין Василий Иванович Беллавин; ‏ 31 בינואר 1865 - 7 באפריל 1925 (19 בינואר 1865 - 25 במרץ 1925 לפי הלוח היוליאני), היה שליח הכנסייה הפראבוסלאבית לצפון אמריקה ופטריארך מוסקבה ורוס כולה מן ה-5 בנובמבר 1917 ועד מותו. ב-1989 הוכרז כקונפסור (קדוש) של הכנסייה הפראבוסלאבית.
שנים ראשונות

נולד בקלין שבמחוז פסקוב. בגיל 23 סיים את הסמינר התאולוגי בסנקט פטרבורג. באותה שנה שב לסמינר בפסקוב כמשגיח. ב-1891, בגיל 26 קיבל על עצמו נדרי נזירות ובחר בשם טיכון על שם הקדוש טיכון מזאדונסק. ב-1897 מונה לבישוף של לובלין.
בארצות הברית

ב-1898 התמנה לבישוף האיים האלאוטיים ואלסקה ולראש הכנסייה הפרבוסלבית בצפון אמריקה ועבר לארצות הברית, שם אף קיבל אזרחות. הוא נדד בין קהילות המאמינים הפרבוסלביים שהיגרו לארצות הברית מן האימפריה הרוסית בניו יורק, שיקגו וערים בפנסילבניה ואוהיו. ב-1900 שינה את שם הדיוקסיה שלו ל"האיים האלאוטיים וצפון אמריקה כולה". ב-1902 חנך את קתדרלת ניקולס הקדוש בניו יורק יחד עם ראש עיריית ניו יורק, סת' לואו. הקתדרלה נועדה לשרת את בני הקהילה המהגרים בעיר, ימאים רוסים וחברי סגל דיפלומטי וכן את מאמיני הכנסייה האנטיוכית בעיר.
טיכון היה ער להתעוררות התנועות הפאן-סלאביות וביקש לאחד את המאמינים המהגרים מן הארצות הסלאביות תחת חסותו. במקביל, שיתף פעולה עם ראשי ונציגי הזרמים הנוצריים האחרים בצפון אמריקה כגון הבישוף האפיסקופלי של ויסקונסין והבישוף הפולני-קתולי של שיקגו. ב-1904 העביר את מרכז הבישופות שלו לניו יורק. ב-1905 הקדיש את המנזר הפרבוסלבי הראשון בצפון אמריקה, בסאות'-כנען שבפנסילבניה (כיום קרוי על שמו - Saint Tikhon's Orthodox Theological Seminary).
פטריארך מוסקבה

ב-1907 מונה לבישוף אובלסט ירוסלבל ושב לרוסיה. ב-1913 מונה לבישוף וילנה. ביוני 1917 מונה לבישוף מוסקבה ובאוגוסט הועלה לדרגת מטרופוליט. מיד לאחר מהפכת אוקטובר כונן מחדש את הפטריארכיה של מוסקבה ורוס כולה, אשר פוזרה על ידי פיוטר הגדול 200 שנה קודם לכן. ב-1918, שעה שמוסקבה נמצאה במצור הבולשביקים, נבחר טיכון לפטריארך מוסקבה ורוס כולה. הפטריארכיה ניצבה נגד הבולשביקים ותמכה בצבא הלבן במלחמת האזרחים ברוסיה שהתחוללה מיד לאחר המהפכה. אנשי כנסייה וכמורה רבים בשטחי ברית המועצות נכלאו והוצאו להורג ורבים אחרים יצאו לגלות. טיכון גינה את התקפות השלטון החדש על הכנסייה ואת רצח משפחת הצאר. ב-1920 הכריז על מתן עצמאות לפטריארכיות הפרבוסלביות בגולה, שלא יכלו עוד להסתמך על מוסקבה כמרכז דתי פעיל. באוקאז שהוציא קבע שעל פי חוקי הכנסייה חייב כל מחוז לראות בכוהניו הבכירים סמכות עליונה והללו חייבים לנהוג בהתאם לחוקי ההייררכיה הקבועים. פירוש האוקאז היה קריאת מרי נגד השלטון.
ב-1920 התרכזו רבים מראשי הכנסייה הגולים, ובראשם המטרופוליט אנתוני מקייב, בקונסטנטינופול וב-29 בדצמבר 1921 קיבלו אישור מהפטריארכיה האקומנית של קונסטנטינופול לייסד את הכנסייה האורתודוקסית הרוסית הגולה ("הכנסייה הלבנה"). מיד לאחר מכן הזמין הפטריארך דימיטרי את הסינוד החדש להתמקם בסרמסקי קרלובצי שבסרביה. שם קיבל הסינוד מספר החלטות אנטי-בולשביקיות. שליחים חשאיים שפעלו מטעם ימק"א (בהם ג'ון ראלי מוט) העבירו את האוקאז של טיכון לסרמסקי קרלובצי. עבור הכנסייה הרוסית בגלות היה תקנה זו צו-חיים ומכוחה הם מקיימים את בידולם מן הכנסייה הרוסית המוכרת במוסקבה.
במהלך הרעב ברוסיה הסובייטית (1921–1922) הולאמו נכסיה של הכנסייה בכל רחבי רוסיה. טיכון, שהביע התנגדות למהלך זה, הוקע כסבוטאז'ניק ("מחבל") והושם במאסר בית אותו ריצה במנזר דונסקוי במוסקבה. עקב כך שלחו מספר מדינות מחאות לממשל הסובייטי. טיכון אולץ לפרסם הצהרת נאמנות למשטר, לוותר על כל תוארי הכהונה שלו והנגזר מהם ולשלוח הודעות לפטריארכיות הפרבוסלביות בגלות שהוא איננו עוד אויב למשטר. טיכון מת במהלך מאסר הבית שלו ונקבר במנזר בקבר לא מסומן. הוא הוכר עד מהרה כמרטיר (קדוש מעונה) של האמונה.
הפיכתו לקדוש

ב-1981 קיבל הסינוד של הכנסייה הרוסית בגלות החלטה לקדש את טיכון. ב-1989 קיבל גם הסינוד של הכנסייה האורתודוקסית הרוסית במוסקבה אותה החלטה, צעד שהתאפשר לאור חימום יחסי הכנסייה והשלטון הסובייטי בתקופת הגלאסנוסט. גם הכנסייה האפיסקופלית קבעה את יום מותו, 7 באפריל, כיום שבו נערכות תפילות לזכרו.
מקום קבורתו נחשב ללא ידוע עד פברואר 1992, אז התגלו שרידיו בקריפטה במנזר דונסקוי. לאחר מציאת השרידים ואישורם, הם הועברו לתיבת שרידי קדושים (רליקווריום). ביום מותו של טיכון, 7 באפריל 1992, העבירו חמישים בישופים את התיבה והיא הוצבה באיקונוסטאזיס של הקתוליקון (הכנסייה הראשית) של המנזר.
הערות שוליים

↑  צפרוני, עמ' 173
↑  צפרוני, עמ' 174
↑  טיכון בלוח השנה הליטורגי של הכנסייה האפיסקופלית
↑  The Recovery of St. Tikhon’s relics in February 1992, דיווח על מציאת השרידים באתר הכנסייה הפרבוסלבית באמריקה
| --- | --- |
בקרת זהויות :  NLI: 987007279578605171  PLWABN: 9810611450505606  BnF: cb15036300r (data)  GND: 118757474  ISNI: 0000 0000 5533 2580  LCCN: n86009802  LNB: 000165180  NKC: jn20000701814  NTA: 071361979  SELIBR: 212572  SUDOC: 110812425  VcBA: 495/61119  VIAF: 10641535   WorldCat (עם VIAF): 10641535
יאני לימטאיינן

| --- | --- |

 לידה:  9 בספטמבר 1980 (בן 44) קמי, פינלנד 
 מוקד פעילות:  פינלנד 
 תקופת הפעילות:  מ-1996 
 סוגה:  הבי מטאל 
 שפה מועדפת:  פינית 
 כלי נגינה:  גיטרה 
 www.janiliimatainen.net
 
יאני לימטאיינן (בפינית: Jani Liimatainen; נולד ב-9 בספטמבר 1980) מוכר גם כאלן אנדרסן (Allan Anderssén) הוא גיטריסט פיני שנודע בעיקר בזכות ביצועיו בלהקת הפאואר מטאל הפינית "סונטה ארקטיקה".
ביוגרפיה

לימטאיינן נולד בעיר קמי שבפינלנד, ובגיל 15 הצטרף ללהקת סונטה ארקטיקה בתפקיד גיטריסט. לימטאיינן הוא אחד מהחברים המקוריים של הלהקה.
לימטאיינן למד את רוב הטכניקה שלו בעצמו, למרות שלקח מספר מועט של שיעורי גיטרה בילדותו. לסונטה ארקטיקה כתב והלחין רק שיר אחד בשם My Selene, שהופיע באלבומם הרביעי Reckoning Night.
לימטאיינן היה חבר גם בלהקת אלטאריה והקליט עמם ארבעה אלבומים, הוא עזב את הלהקה על מנת להתרכז בעבודתו עם סונטה ארקטיקה.
בשנת 2007 במאי נכנס יאני לכלא למשך חודש עד שהסכים לעשות את חובותיו האזרחיות צבאיות שחויב לעשות בפינלנד, בעקבות כך הסכים עם חברי הלהקה כי ייפרדו דרכיהם, ובמקומו נכנס אלייס וילג'נן. כיום יאני עובד על מספר פרויקטים אחרים כגון :Dream Asylum ו-Sydänpuu.
טיבי אושריו

| --- | --- |
אין תמונה חופשית
 לידה:  30 בדצמבר 1973 (בן 50) Prundu Bârgăului, רומניה 
 מידע כללי
 מדינה:  רומניה 
 ספורט
 ענף ספורט:  אתלטיקה 
 
טיבריו (טיבי) אושריו (ברומנית: Tiberiu (Tibi) Uşeriu; נולד ב-30 בדצמבר 1973 בכפר פרונדו-ברגאולוי, במחוז ביסטריצה-נסאוד, רומניה) זכה פעמיים ברציפות במקום הראשון באולטרה מרתון 6633 Arctic Ultra בשנים 2016 ו-2017‏. אושריו, שבעברו היה גנב מכוניות ושודד וריצה 9 שנות מאסר, הוא גם מחבר הספר האוטוביוגרפי "27 צעדים" (de paşi‏ 27).
ביוגרפיה

לאושריו הייתה ילדות קשה, החל מגיל 9 נהג אביו למסור אותו בכל קיץ לעבודה אצל רועה צאן תמורת תשלום בגבינה. הוא למד בבית הספר היסודי בכפרו והמשיך בבית הספר הכללי מספר 2 שעיר ביסטריצה ולאחר מכן בבית הספר התיכון האלקטרוטכני.
בצבא טיפל בחזירים ובהמשך הגיע לגרמניה, שם עבד בפינוי אשפה וקיבל מקלט מדיני. הוא מצא עבודה במסעדה איטלקית, שם עבד במטבח בהכנת פיצות.
אושריו עבר לגנבת מכוניות לפרנסתו והתמחה בכך. בהמשך התחבר לעוד שני עבריינים ויחד תכננו וביצעו מעשי שוד מזוין בחנויות תכשיטים. אחד השותפים נעצר בבית הימורים עם סכומי כסף גדולים, שלא היו לו הסברים לגבי מקורם וכך נחשפה הכנופיה. אושריו ברח, אך נעצר, ברח מהמעצר ועוד פעם נעצר וברח, אך לבסוף נעצר ולא הצליח לברוח שוב. הוא נידון ל-13 שנות מאסר בגרמניה ולעוד 10 שנות מאסר באוסטריה, אולם מוסדות האיחוד האירופי הורו על מאסר חופף לפי העונש הארוך יותר. מהעונש בן 13 שנות מאסר הורד לו שליש על התנהגות טובה ושוחרר לאחר יותר מ-9 שנות מאסר.
לאחר שחרורו מבית הסוהר, אחיו, אלין, דאג לחזרתו לרומניה ולשילובו בארגון המתנדבים שהנהיג, ארגון הדואג לסביבה ותומך בצורה אקטיבית בייעור. עיסוקו בריצות התחיל בגיל מאוחר יחסית, רק ב-2012. הוא השתתף במרתונים שונים ויזם את ארגון המרתון Via Maria Theresia. לקראת ההשתתפות הראשונה שלו ב-6633 Arctic Ultra, ב-2016 התאמן בחורף הרומניה כמה חודשים באזור מעבר טיחוצה, בהרי קלימאן, תוך ריצה עם חצי גוף עירום, שינה תחת כיפת השמיים ורחצה במי קרח.
לאחר שאושריו זכה במקום הראשון באולטרה מרתון של מרץ 2016 קיבל ברכות מנשיא רומניה, קלאוס יוהאניס, ומועצת מחוז ביסטריצה החליטה להעניק לו פרס הצטיינות בשווי 29,000 לאי (ברוטו, נטו כ-25,000).
הערות שוליים

↑  Bistrita-born Tiberiu Useriu becomes first to win 6633 Arctic Ultra twice (באנגלית)
↑  Un ROMÂN e unic în lume! Tibi Uşeriu a câştigat pentru a doua oară ultramaratonul de la Cercul Polar (VIDEO) (ברומנית)
טורי אדוארדס

טורי מישל אדוארדס (באנגלית: Torri Mechelle Edwards נולדה ב-31 בינואר 1977), היא אתלטית אמריקאית בעבר. היא אלופת העולם בריצת 100 מטר (פריז 2003) ובעלת מדליית ארד אולימפית (סידני 2000) בריצת שליחות 4x100 מטר. היא בעלת התוצאה ה-12 בטיבה בעולם בריצת 100 מטר בכל הזמנים (10.78 שניות).
ביוגרפיה

טורי אדוארדס נולדה בפונטנה, קליפורניה. היא למדה באוניברסיטת דרום קליפורניה.
ביוגרפיה > 2000

באולימפיאדת סידני (2000) זכתה אדוארדס במדליית ארד בריצת שליחות 4x100 מטר בתוצאה של 42.20 שניות, אחרי איי הבהאמה (41.95 שניות) וג'מייקה (42.13 שניות). נוסף לכך, היא סיימה במקום 10 בריצת 200 מטר בתוצאה של 23.06 שניות, בשלב רבע הגמר היא קבעה תוצאה של 22.98 שניות ובמקום 17 בריצת 100 מטר בתוצאה של 11.32 שניות
ביוגרפיה > 2003

באליפות העולם באתלטיקה באולם שנערכה בברמינגהאם, אנגליה במרץ 2003 זכתה אדוארדס במדליית ארד בריצת 60 מטר, בתוצאה של 7.17 שניות, אחרי ז'אנה פינטוסביץ'-בלוק מאוקראינה (7.04 שניות) ואנג'לה ויליאמס בת ארצה (7.16 שניות).
ביוגרפיה > 2003 > אלופת העולם

באליפות העולם שנערכה בפריז, צרפת באוגוסט אותה שנה זכתה אדוארדס ב-3 מדליות, 1 זהב ו-2 כסף. מדליית זהב בריצת 100 מטר בשיא אישי חדש של 10.93 שניות, לפני ז'אנה פינטוסביץ'-בלוק (10.99 שניות) וצ'נדרה סטורופ מאיי הבהאמה (11.02 שניות). מדליות כסף, בריצת 200 מטר בתוצאה של 22.47 שניות, אחרי אנסטסיה קפצ'ינסקאיה מרוסיה (22.38 שניות) ולפני מוריאל הורטיס-הואיירי מצרפת (22.59 שניות) ובריצת שליחות 4x100 מטר בתוצאה של 41.83 שניות, אחרי צרפת (41.78 שניות) ולפני רוסיה (42.66 שניות).
ביוגרפיה > 2007

באליפות העולם באתלטיקה שנערכה באוסקה, יפן בשנת 2007 זכתה אדוארדס במדליית זהב בריצת שליחות 4x100 מטר ביחד עם לוריין ויליאמס, מיקלה ברבר ואליסון פליקס בתוצאת השנה בעולם של 41.98 שניות, לפני ג'מייקה (42.01 שניות) ובלגיה (42.75 שניות). נוסף לכך, היא סיימה פעמיים במקום רביעי, בריצת 100 מטר בתוצאה של 11.05 שניות, 3 מאיות השנייה מזכייה במדליית ארד ובריצת 200 מטר בתוצאה של 22.65 שניות, 2 מאיות השנייה מזכייה במדליית ארד.
ביוגרפיה > 2008

במבנים האמריקאים לאולימפיאדת בייג'ינג שנערכו ביוג'ין אורגון ב-28 ביוני 2008 ניצחה אדוארדס בריצת 100 מטר בשיא אישי חדש ובתוצאת השנה של 10.78 שניות. במשחקים עצמם שנערכו חודש ושלושה שבועות לאחר מכן, היא סיימה במקום שמיני בריצת 100 מטר בתוצאה של 11.20 שניות. נוסף לכך, היא השתתפה בשלב חצי הגמר בריצת שליחות 4x100 מטר, אבל הרביעייה האמריקאית פסלה.
שיאים אישיים

ריצת 60 מטר: 7.10 שניות (2006)
ריצת 100 מטר: 10.78 שניות (2008)
ריצת 200 מטר: 22.18 שניות (2003)
טיבטית

| --- | --- |

 מדינות:  הרפובליקה העממית של סין, נפאל, הודו 
 אזורים:  המחוז האוטונומי הטיבטי, אוטראקהאנד, סיקים, בהוטן, צ'ינגהאי, סצ'ואן, הימאצ'ל פרדש, אסאם, דלהי, שינג'יאנג, ארונאצ'ל פרדש, גאנסו 
 דוברים:  1,200,000 (נכון ל־1990) 
 כתב:  כתב טיבטי, Tibetan Braille 
 קוד שפה:  bo 
 קוד ISO 639-1:  bo 
 קוד ISO 639-2:  bod 
 קוד ISO 639-3:  bod 
 ראו גם:  שפה • כתב • רשימת שפות
 
אבנים עם תפילה בטיבטית, במקדש בדרמסאלה שבצפון הודו
טיבטית (Bod skad) היא השפה הרשמית בטיבט ומדוברת גם כן על ידי הפזורה הטיבטית ברחבי סין, הודו נפאל ובהוטן. מספר דוברי השפה כיום מוערך בכשישה מיליון. השפה משתייכת לענף הטיבטו-בורמי במשפחת הלשונות הסינו-טיבטיות.
היסטוריה

הופעתה של השפה הכתובה החלה עם יצירת הכתב הטיבטי בעקבות חדירת הבודהיזם לטיבט במאה ה-7 לספירה. השפה הספרותית התמסדה תוך כדי תרגום הטקסטים המקודשים מסנסקריט, לאחר מכן הוסיפה השפה להתפתח בעקבות העלאתן על הכתב של יצירות ספרות ואמנות רבות. בשפה הספרותית המודרנית השתמרו היטב צורות הדקדוק וההגיה העתיקות, למרות שבאוצר המלים קיים שינוי.
הגיית השפה וכתיבתה

השפה הטיבטית נכתבת באמצעות הכתב הטיבטי שהתפתח מהכתב הבראהמי.
| 0 | 1 | 2 | 3 | 4 | 5 | 6 | 7 | 8 | 9 | 10 | 11 | 12 | 13 | 14 |
| --- | --- | --- | --- | --- | --- | --- | --- | --- | --- | --- | --- | --- | --- | --- |
|  | סדקי | סדקי | וילוני | וילוני | חכי | חכי | מכתשי־חכי | מכתשי־חכי | כפוף | כפוף | מכתשי | מכתשי | דו־שפתי  | דו־שפתי  |
| אפי |  |  | ŋ |  | ɲ |  |  |  |  |  | n |  | m |  |
| סותם |  | ʔ |  | kʰ |  | cʰ |  |  |  | ~ʈʰ ʈʂʰ |  | tʰ |  | pʰ |
| מחוכך |  |  |  |  |  |  |  | ʨʰ |  | ~ʈʰ ʈʂʰ |  | ʦʰ |  |  |
| חוכך |  | h |  |  |  |  |  | ɕ |  | ʂ |  | s |  |  |
| מקורב (צדי) |  |  | w |  | j |  |  |  |  |  | ɹ |  |  |  |
| מקורב (צדי) |  |  |  |  |  |  |  |  |  |  | l | l̥ |  |  |
* תוספת פונמה בהתאמה לסטנדרט
הגיית השפה וכתיבתה > טונים

בדומה לשאר השפות האסיאתיות זוהי שפה טונאלית המבדילה בין טון גבוה לטון נמוך (בניב להסה).
טנקים (סרט)

| --- | --- |

 בימוי:  קים דרוז'ינין 
 שחקנים ראשיים:  אנדריי מרזליקין אגלאיה טרסובה אלכסנדר טיוטין 
 מוזיקה:  מיכאיל קוסטילב 
 מדינה:  רוסיה 
 שיטת הפצה:  וידאו על פי דרישה 
 הקרנת בכורה:  2018 
 משך הקרנה:  95 דק' 
 שפת הסרט:  רוסית 
 סוגה:  סרט הרפתקאות, סרט מלחמה, סרט היסטורי, סרט פעולה 
 דף הסרט ב־IMDb
 
"טנקים" (ברוסית: Танки) הוא סרט הרפתקאות ופעולה רוסי שביים קים דרוז'ינין, בכיכובו של אנדריי מרזליקין. הסרט הוקרן בבכורה ב-26 באפריל 2018 גרסה טלוויזיונית שודרה ב-23 בפברואר 2019.
עלילה

עלילת הסרט מתרחשת בשנים 1939—1940 ומספרת סיפור הרפתקאות של מרוץ חשאי שנערך בין שני אבות טיפוס של טנק T-34 שעוצבו על ידי מיכאיל קושקין, לאורך מסלול מחרקוב למוסקבה על מנת לאשר ייצור של כלי רכב קרביים חדשים, שסייעו בהמשך לברית המועצות לנצח במלחמה הפטריוטית הגדולה...